Merikarvian kunta nosti väkiluvun kasvun ja seksuaalisen hyvinvoinnin esiin kampanjassaan.

Merikarvian kunta pohjoisessa Satakunnassa yritti lauantaina tempaista väkilukunsa jämäkälle kasvu-uralle. Kunta villitsi kuntalaisia ”peitonheilutustalkoihin” eli lisääntymistarkoituksessa harjoitettavaan seksinharrastukseen.

”Kuntalaiset voivatkin videon inspiroimana osallistua peittojen heilutukseen kotonaan, naapurissa, mökillä (joita meillä löytyy muuten 1700 kpl) tai vaikkapa ulkosalla (jos luonto kestää moisen)”, kunta tiedotti ja jatkoi:

”Tyyli on vapaa - raivoisasti, hellästi, aistillisesti, ronskisti, iloiten, pikaisesti, kiireettömästi tai jopa porukalla – kukin makunsa mukaisesti, kunhan ketään ei pakoteta väkisin. ”

Myös kunnan sivistysjohtaja Jari Kosma kertoi perjantaina osallistuvansa peitonheilutukseen. Hän totesi Ilta-Sanomille, että lauantaina Merikarvialla ”nousee muukin kuin kala jokeen”.

Sunnuntaina, otollisimman oletetun ”peitonheilutusajan” jäätyä jo varmuudella taakse, Ilta-Sanomat otti uudelleen yhteyttä Merikarvialle. Kosma kertoi tunnelmistaan seuraavasti:

– Lauantaina Peitot heiluivat -tansseissa Merikievarissa oli paljon eri ikäistä porukkaa. Itsekin olin siellä. Porukkaa oli paljon ja kiva fiilis oli yllä, Kosma kertoo.

Millaista palautetta kampanjasta on tullut?

– Valtaosa palautteesta on ollut positiivista. Useimmat ovat pitäneet hyvänä sitä, että väestönkasvu on osattu ottaa esiin hyvällä ja fiksulla huumorilla, Kosma korostaa.

Miten lauantai sujui ja mitä siitä opittiin?

– Lauantaina ja viime päivien aikana ovat olleet esillä monet asiat, Marttojen siivousohjeista lähtien. Tästähän tavallaan asia lähtikin liikkeelle. Hyvänä on pidetty sitä, että seksuaalisuus osana hyvinvointia ja terveyttä tuli hyvin esiin. Väestöliiton mukaan hyvä seksuaaliterveys on tärkeä osa terveyttä. Terveyttä vahvistavat asiat ovat meille muutenkin tärkeitä, hän sanoo.

Mikä omasta mielestäsi on ollut parasta kampanjassa?

– Väkiluvun kasvu kunnassa olisi tarpeen. Asukkaita on nyt 3 200. Peitonheilutustalkoot voi silti saada joka tapauksessa positiivisia asioita aikaan parisuhteessa, hän uskoo.

Miten Merikarvia aikoo jatkossa tulla tutuksi kuntana kampanjan jälkeen?

– Pidämme yllä pieneksi kunnaksi hyvää palvelutasoa, johon kuuluvat uimahalli, jäähalli ja lukio. Nuorten terveysasiat ovat tärkeitä kunnalle, hän painottaa.

Osallistuitko itse peiton heilutukseen?

– Nyt menee jo hieman yksityisasioihin. Kukin tahollaan ja omalla tavallaan, hän korostaa.